Diari Oficial de la Generalitat Valenciana


Sumari del DOGV 5852, del 18-09-2008 (2008/10454)

RESOLUCIÓ de 8 de juliol de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure els Estatuts del Col·legi Oficial de Gestors Administratius d'Alacant, i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5852

Data del DOGV
:   18-09-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/10664


Data del document
:   08-07-2008

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * professió administrativa
    * col·legi professional
    * reglament intern
    * legislació

RESOLUCIÓ de 8 de juliol de 2008, del director general de Justícia i Menor, de la Conselleria de Justícia i Administracions Públiques, per la qual es resol inscriure els Estatuts del Col·legi Oficial de Gestors Administratius d'Alacant, i es disposa la seua publicació en el Diari Oficial de la Comunitat Valenciana. [2008/10326]  
Vist l'expedient d'inscripció estatutària instruït a instància del Col·legi Oficial de Gestors Administratius d'Alacant, inscrit amb el número 65, de la Secció Primera, del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció dels seus Estatuts en l'esmentat Registre, atenent els següents   
Fets  
Primer   
Francisco Candela Durá, president del Col·legi Oficial de Gestors Administratius d'Alacant, va presentar en data 10 de gener de 2008, sol·licitud d'inscripció dels Estatuts d'aquest al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon   
Després de les modificacions produïdes en el text dels Estatuts en la tramitació del procediment, i segons certificat lliurat el 30 d'abril de 2008 per la secretària del Col·legi, María Luisa Amor Huidobro, amb el vistiplau del president, la Junta General, en reunió celebrada en la mateixa data, va acordar la redacció definitiva dels Estatuts.  
Tercer   
El text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer   
Revisats els Estatuts del Col·legi Oficial de Gestors Administratius d'Alacant, aquests contenen totes les determinacions exigides per l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.  
Segon   
El text estatutari ha sigut aprovat amb els requisits i formalitats exigides en l'esmentat article, i en els mateixos Estatuts del Col·legi.  
Tercer   
Als efectes previstos en l'article 21 del Decret 4/2002 de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha sigut tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, en relació amb el que disposa el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Inscriure els Estatuts del Col·legi Oficial de Gestors Administratius d'Alacant, que s'adjunten com a annex, al Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Publicar la present Resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 8 de juliol de 2008.- El director general de Justícia i Menor: Antonio Gastaldi Mateo.  
ESTATUTS DEL COL·LEGI OFICIAL   
DE GESTORS ADMINISTRATIUS D'ALACANT  
TÍTOL PRIMER   
DE LES DISPOSICIONS GENERALS   
CAPÍTOL ÚNIC   
DEL RÈGIM COL·LEGIAL   
Article 1r. El Col·legi Oficial de Gestors Administratius d'Alacant, és una corporació de Dret Públic de caràcter professional, amb personalitat jurídica pròpia i dotat de plena capacitat per al compliment dels seus fins.   
Article 2n. L'àmbit territorial del Col·legi Oficial de Gestors Administratius d'Alacant, comprén la demarcació de la província d'Alacant.   
Article 3r. El Col·legi estarà integrat, sense limitació, per tots aquells gestors administratius que, reunint les condicions d'aptitud, i no estant incursos en cap expedient disciplinari, previ compliment dels requisits d'incorporació, siguen admesos per acord de la Junta de Govern.   
Article 4t. La seu col·legial radica a Alacant, carrer García Morato, número díhuit.   
Article 5é. El Col·legi, per acord de la seua Junta de Govern, podrà establir, dins de l'àmbit de la seua jurisdicció, les delegacions que considere necessàries per a l'adequada organització col·legial, relació amb les autoritats i defensa de la professió actuant contra l'intrusisme professional, d'acord amb les disposicions del present Estatut i Reglament de Règim Interior.   
La Junta de Govern podrà adoptar, amb caràcter provisional, tots els acords relatius a les delegacions col·legials, fins i tot suprimir-les si es consideraren innecessàries per al compliment dels fins institucionals, i haurà de ser ratificat per l'Assemblea General qualsevol acord que la Junta adopte en aquest sentit.   
Així mateix, el Col·legi establirà, en el seu si, per Acord de la seua Junta de Govern, les seccions necessàries per a agrupar els col·legiats per especialitats professionals.   
Article 6é. El Col·legi Oficial de Gestors Administratius d'Alacant, tindrà el tradicional tractament d'il·lustre, i s'acollirà al patrocini general de Sant Gaietà. Tindrà com a distintiu la bandera i escut.   
Article 7é. El Col·legi Oficial de Gestors Administratius d'Alacant serà regit, segons el seu rang normatiu, per les disposicions següents:   
a) Per la Constitució Espanyola i la resta de normes legals d'aplicació.  
b) Per la Llei 2/1974, de 13 de febrer, dels Col·legis Professionals, modificada per la Llei 74/1978, de 28 de desembre, pel RDL 5/1996, de 7 de juny, i per la Llei 7/1997, de 14 d'abril.   
c) Per la Llei 6/1997, de 4 de desembre, de Consells i Col·legis Professionals de la Comunitat Valenciana.   
d) Per l'Estatut Orgànic de la Professió de Gestor Administratiu, aprovat pel Decret 424/1963, d'1 de març, modificat pel Decret 2129/1970, de 9 de juliol; el Decret 3598/1972, de 23 de desembre; el Decret 606/1977, de 24 de març; el RD 1324/1979, de 4 d'abril; el RD 2787/1979, de 26 d'octubre; el RD 1274/1983, de 27 d'abril; el RD 2886/1983, de 26 d'octubre, i finalment, pel RD 2532/98, de 27 de novembre.   
e) Pels Estatuts del Consell dels Col·legis Oficials de gestors administratius de la Comunitat Valenciana.   
f) Pels presents Estatuts.   
g) Pel Reglament del Règim Interior.   
Article 8é. Constitueixen fins essencials del Col·legi Oficial de Gestors Administratius d'Alacant:   
a) Representar els interessos generals de la professió, especialment en les seues relacions amb l'administració.   
b) Ordenar, vigilar i tutelar l'exercici de la professió de gestor administratiu, dins del marc legislatiu professional.   
c) Defendre els interessos professionals dels col·legiats.   
d) De vetlar perquè, en l'exercici professional, es respecten els drets dels particulars i es complisca la seua dimensió social.   
Article 9é. Les funcions que competeixen al Col·legi Oficial de Gestors Administratius d'Alacant són, entre altres, les següents:   
a) Representar i defendre els interessos de la professió i dels seus col·legiats, en l'àmbit territorial de la seua jurisdicció, davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals del Col·legi i els seus col·legiats, inclosa la facultat d'exercitar el dret de petició d'acord amb Llei.   
b) Ordenar, en l'àmbit de la seua competència, l'activitat professional dels col·legiats, i vetlar per l'ètica i dignitat professional, així com pel respecte degut dels particulars, i exercir la facultat disciplinària en l'orde professional i col·legial.   
c) Vetlar pel major prestigi de la professió; cuidar que l'activitat professional del gestor oferisca a la societat les garanties suficients de qualitat i competència.   
d) Estimular i procurar l'harmonia i col·laboració entre els col·legiats, i evitar la competència deslleial.   
e) Participar en la realització d'estudis, emissió d'informes, elaboració d'estadístiques i altres activitats que li foren encomanades per l'administració, així com qualsevol altra activitat relacionada amb els fins i competència professional del gestor administratiu, bé a requeriment de l'administració, bé per iniciativa pròpia.   
f) Mantindre relació amb les autoritats administratives, governatives de tot tipus en l'àmbit territorial de la seua jurisdicció, sense perjuí de coordinar l'esmentada actuació amb la del Consell General i Consell de Col·legis Autonòmics.   
g) Complir i fer complir les normes que afecten la professió, i en especial, les disposicions contingudes en l'Estatut Orgànic de caràcter estatal, el present Estatut, el Reglament de Règim Interior, així com els acords adoptats pels òrgans col·legials.   
h) Perseguir, davant dels tribunals de Justícia, els qui realitzen actes d'intrusisme en les funcions professionals de gestor administratiu.   
i) Garantir una organització col·legial eficaç i democràtica, a través de la Junta de Govern, i establir delegacions, comissions, seccions d'especialitats professionals, així com els grups de treball i d'investigació que es consideren pertinents per al més eficaç exercici i defensa de la professió, en l'àmbit territorial del Col·legi.   
j) Establir la canalització col·legial de tràmits, a través dels oportuns serveis centralitzats, amb la finalitat exclusiva de la seua agilització, amb l'acord previ amb l'administració, i sense detriment de la Llei de Competència Deslleial, i requerirà la seua aprovació el pertinent acord en Junta General.   
k) Aprovar els seus pressupostos i fixar les aportacions col·legials.   
l) Dictar les normes orientatives sobre honoraris professionals.   
m) Intervindre com a mediador en els conflictes que, per motius professionals, li siguen sotmesos pels col·legiats, fins i tot en procediments arbitrals, d'acord amb el que establix la vigent Llei d'Arbitratge 60/2003, de 23 de desembre, i podrà constituir-se el Tribunal Arbitral, d'acord amb el que preveu l'art. 14 de la meritada Llei.   
n) Promoure el continu reciclatge formatiu dels seus col·legiats, mitjançant l'organització de cursos de formació i actualització professional.   
o) Emetre informes i dictàmens en procediments judicials i administratius, on es disputen qüestions relatives a l'actuació professional i honoraris dels col·legiats.   
p) Establir relacions amb altres institucions o associacions professionals, encaminades a facilitar el coneixement i l'exercici de la professió.   
q) Realitzar totes les activitats que redunden en benefici dels interessos professionals dels col·legiats, així com totes les funcions que els atribuïsquen les lleis, i especialment les establides en l'art. 5, del capítol I, títol I, de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.   
Article 10é. La incorporació al Col·legi Oficial de Gestors Administratius d'Alacant serà obligatòria per a aquells gestors administratius exercents, que tinguen dins de la demarcació territorial del Col·legi el seu domicili professional, únic o principal.   
Podran també pertànyer al Col·legi aquells gestors administratius que es troben en situació de no exercents.   
Article 11. La fusió, absorció, segregació, canvi de denominació i dissolució del Col·legi, serà promoguda pel Col·legi, a través del Consell Autonòmic, i haurà de ser aprovada en Junta General Extraordinària, convocada a aquest efecte, almenys, per dos terços del cens de col·legiats.   
Una vegada aprovada, el Col·legi ho sotmetrà a l'aprovació del Consell, amb un informe previ del Consell dels Col·legis Oficials de Gestors Administratius de la Comunitat Valenciana, per a la promulgació de la Llei o Decret corresponent, i la seua posterior inscripció al Registre de Col·legis i publicació en el Diari Oficial de la Comunitat Valenciana, en la forma establida en el títol I, capítol II, de la Llei 6/1997, de 4 de desembre, de la Generalitat Valenciana.   
Article 12. El Col·legi Oficial de Gestors Administratius d'Alacant, en tot el referent als aspectes institucionals i corporatius es relacionarà amb la Conselleria de Presidència del Consell, i pel que fa als aspectes professionals amb la Conselleria de Justícia i Administracions Públiques.   
Article 13. Els recursos econòmics col·legials, que necessàriament hauran de figurar en el pressupost anual, aprovat per la Junta General Ordinària de col·legiats, seran de caràcter ordinari i extraordinari:   
1) Seran de caràcter ordinari:   
a) Els drets d'incorporació al Col·legi i les quotes que aporten els col·legiats, les societats professionals, els despatxos col·lectius i despatxos auxiliars, així com les taxes d'habilitació.   
b) La pòlissa de gestió, regulada segons el que disposa l'Estatut Orgànic de la Professió de Gestor Administratiu i la reglamentació col·legial.   
c) Els drets per expedició de carnets professionals.   
d) Els drets per expedició de certificats.   
e) Les taxes dels serveis centralitzats i la resta que es presten als col·legiats.   
f) Els ingressos derivats de l'organització de conferències i cursets.   
g) Els ingressos derivats d'actes lúdics, festes patronals i altres d'anàlegs.   
h) La quota d'imatge professional i la corresponent al segur de responsabilitat civil professional.   
i) Els rendiments que produïsquen els béns de qualsevol classe que integren el patrimoni col·legial.   
2) Seran de caràcter extraordinari:   
a) Les derrames o quotes extraordinàries que, per atendre un determinat servei o necessitat col·legial, acorde la Junta General, així com qualsevol altre ingrés que procedisca legalment.   
b) Les subvencions o els donatius al Col·legi, efectuats per l'Estat, ens autonòmics, provincials o municipals, així com per qualsevol altra persona, física o jurídica, o qualsevol corporació o entitat pública o privada.   
c) Qualsevol bé que, per herència o un altre títol, fóra rebut pel Col·legi.   
Article 14. El col·legiat que deixe passar tres mesos sense atendre el pagament de la quota trimestral que li fóra girada pel Col·legi per a atendre les càrregues col·legials, ordinàries o extraordinàries, causarà baixa al Col·legi, mitjançant un acord de la Junta de Govern, si requerit de pagament per carta certificada o telegrama, no formula al·legacions o en regularitza la situació en el termini de quinze dies.   
Article 15. Els actes emanats dels òrgans col·legials, seran recurribles mitjançant la interposició d'un recurs corporatiu, davant del Consell dels Col·legis Oficials de Gestors Administratius de la Comunitat Valenciana, en el termini de quinze dies hàbils, a partir de la notificació, bé directament, bé a través del Col·legi.   
Contra la Resolució, expressa o tàcita, queda esgotada la via administrativa i expedita la via contenciosa administrativa, per a aquells que estiguen subjectes al dret administratiu.   
S'entendrà tàcitament desestimat el recurs corporatiu interposat, si no haguera recaigut una resolució expressa, en els tres mesos següents a la interposició del recurs.   
TÍTOL SEGON   
DE LA COL·LEGIACIÓ I EXERCICI PROFESSIONAL   
CAPÍTOL I   
DE LA COL·LEGIACIÓ   
Secció 1ª Del títol de gestor administratiu   
Article 16. Per a l'obtenció del títol oficial de gestor administratiu es requereix:   
a) Ser espanyol, estranger resident a Espanya, nacional dels països de la Unió Europea, o d'aquells altres que, per la seua legislació o pels tractats internacionals subscrits amb Espanya, concedisquen la reciprocitat i convalidació dels títols i drets.   
b) Ser major d'edat.   
c) No haver sigut condemnat a penes que inhabiliten per a l'exercici de funcions públiques.   
d) Acreditar, per mitjà de certificat del Consell General, que en els seus arxius no consten antecedents col·legials desfavorables.   
e) Estar en possessió de la titulació acadèmica exigida en l'Estatut Orgànic de la Professió.   
f) Superar les proves d'aptitud que s'exigisquen.   
Article 17. Els qui queden incorporats a aquest Col·legi per a l'exercici de la professió de gestor administratiu, i que no hagueren exercit amb anterioritat, estaran obligats a prestar jurament o promesa per a l'exercici d'aquesta.   
El president del Col·legi disposarà el pertinent per a la presentació dels nous incorporats, davant de les autoritats administratives, i el referent a l'acte de la jura, i li dóna la solemnitat que aquell requereix. Fins a aqueix moment, els nous incorporats, queden autoritzats provisionalment per a l'exercici de la professió, i queda anul·lada la dita provisionalitat als que, sense causa greu justificada, no assistiren a l'acte de la jura.   
Article 18. Són funcions pròpies de la professió de gestor administratiu, les dedicades a estudiar, assessorar, promoure, sol·licitar i realitzar tot tipus de tràmits i actuacions que no requerisquen de la tècnica jurídica reservada a l'advocacia, relatius a aquells assumptes que, en interés de persones naturals o jurídiques, se seguisquen davant de qualsevol òrgan de l'administració pública, ja siga europea, estatal, autonòmica, provincial o municipal, informant, assessorant i aconsellant els seus clients als efectes del més eficaç desenrotllament del procediment administratiu en què tinga lloc la seua actuació.   
L'actuació davant dels òrgans de les administracions públiques, en qualitat de representants, a l'empara de l'art. 32.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i les normes complementàries, quan revista els caràcters d'habitualitat, retribució i professionalitat, com és el cas dels gestors administratius, haurà de sotmetre's, imperativament, al compliment de les normes establides en l'Estatut Orgànic d'aquesta professió.   
Article 19. Per a poder exercir la professió, dins del territori del Col·legi Oficial de Gestors Administratius d'Alacant, és obligatori estar incorporat, com a col·legiat exercent, a algun dels col·legis de gestors administratius de l'Estat.   
Aquells gestors administratius el despatx únic o principal dels quals es trobe dins de l'àmbit territorial del Col·legi Oficial de Gestors Administratius d'Alacant, hauran, necessàriament, d'estar incorporats a aquest, com a col·legiats exercents.   
Aquells gestors administratius que es troben col·legiats, com a exercents, en altres col·legis oficials de Gestors Administratius de l'Estat, i que realitzen actuacions professionals, amb caràcter esporàdic o permanent, en l'àmbit territorial del Col·legi d'Alacant, hauran de remetre la pertinent comunicació, a través del seu col·legi de pertinença, amb les indicacions i tràmits que reglamentàriament s'establisquen i quedaran sotmesos al control deontològic i disciplinari del Col·legi d'Alacant.   
Secció 2ª De la incorporació   
Article 20. Per a incorporar-se al Col·legi Oficial de Gestors Administratius d'Alacant, hauran d'omplir-se els requisits següents:   
a) Acreditar documentalment estar en possessió del títol oficial de gestor administratiu, o si és el cas, el certificat acreditatiu d'haver-hi sigut declarat apte per a la seua obtenció, expedit per l'organisme corresponent.   
b) Omplir la sol·licitud de col·legiació, justificant documentalment la seua residència habitual i el dret d'ocupació del local on exercirà la professió.   
c) Acreditar no estar condemnat a penes d'inhabilitació per a l'exercici professional, sense perjuí del que disposa l'art. 22.a) dels presents Estatuts.   
d) Aportar certificat del Consell General de Col·legis de Gestors Administratius d'Espanya o del Consell dels Col·legis Oficials de Gestors Administratius de la Comunitat Valenciana, acreditatiu que no consten antecedents impeditius per a la col·legiació de l'interessat.   
e) Declaració jurada de l'interessat de no estar incurs en cap causa d'incompatibilitat per a l'exercici de la professió, segons l'art. 22.c) dels presents Estatuts.   
f) Subscriure, en la quantia i condicions establides pel Consell General dels Col·legis de Gestors Administratius d'Espanya o el Consell dels Col·legis Oficials de Gestors Administratius de la Comunitat Valenciana, el corresponent contracte d'assegurança, que garantisca la responsabilitat civil que puga incórrer en l'exercici de la professió.   
g) Produir la seua alta en la Mutualitat Professional de Gestors Administratius o amb el Règim Especial de la Seguretat Social en treballadors autònoms, segons la legislació vigent.   
h) Qualsevol altra documentació o requisit que la Junta de Govern considere necessari per a garantir l'exercici personal de la professió.  
   
Article 21. La Junta de Govern, després de l'examen de la documentació aportada junt amb la sol·licitud d'incorporació, i practicades les comprovacions que considere pertinents, acordarà o denegarà la sol·licitud de col·legiació.   
Article 22. La Junta de Govern denegarà la sol·licitud d'incorporació al Col·legi en els supòsits següents:   
a) Haver sigut condemnat per intrusisme professional en l'exercici de la professió de gestor administratiu, fins que no hagen passat dos anys després del compliment de la condemna.   
b) Els col·legiats que hagen sigut expulsats d'un Col·legi Oficial de Gestors Administratius, o es troben suspesos per a l'exercici de la professió per sentència judicial ferma, i pel termini establit en aquesta, sense perjuí de la seua rehabilitació, d'acord amb el que establix l'art. 109 dels presents Estatuts.   
c) Els que estiguen incursos en alguna causa d'incompatibilitat professional, que determine la legislació vigent en matèria d'incompatibilitats, considerant en tot cas com a tal l'exercici retribuït d'un càrrec actiu, no electiu, en l'administració comunitària europea, estatal, autonòmica, provincial i municipal, o qualsevol altre organisme de caràcter oficial o públic. La incompatibilitat s'estendrà al cònjuge de la persona que tinguera alguna d'aquestes ocupacions, sempre que les activitats específiques de la professió de gestor administratiu es relacionen directament amb el càrrec que ostente el seu cònjuge.   
d) Els qui hagen sigut condemnats per delictes dolosos, fins a haver transcorregut el termini de dos anys després de complida la condemna.   
Article 23. Els qui en possessió del títol oficial de gestors administratius, sol·liciten la incorporació al Col·legi, en qualitat de no exercents, hauran de complir els mateixos requisits que els exercents a excepció dels apartats d), g) i h) de l'article 20 dels presents Estatuts.   
Article 24. Davant de la denegació d'inscripció en el Col·legi, cabrà al sol·licitant la possibilitat d'interposar els recursos corresponents establits en l'art. 15.   
Secció 3ª. De la suspensió   
Article 25. Els gestors administratius podran ser suspesos de l'exercici de la professió en els supòsits següents:   
a) Per resolució judicial.   
b) Quan se seguisca contra ells expedients disciplinaris: a') per fets que causen notori desprestigi a la professió, o permeten suposar fonamentadament la possibilitat d'ocasionar danys econòmics als que pogueren encarregar-li actuacions professionals; b') per supòsits d'incompatibilitat.   
c) Els encausats per delictes dolosos.   
Secció 4ª. De la baixa   
Article 26. Els gestors administratius perdran la condició de col·legiat, en els casos següents:   
a) Per baixa voluntària.   
b) Per incapacitat legal.   
c) Per defunció.   
d) Per resolució judicial que impose la pena d'inhabilitació absoluta o especial per a l'exercici de la professió.   
e) Per impagament de les quotes col·legials, en els termes de l'art. 14.   
f) Per causa d'incompatibilitat.   
g) En virtut d'expedient disciplinari.   
Article 27. Els canvis de residència, les baixes, i el canvi de situació professional a no exercent haurà de ser comunicat al Col·legi, en el termini de quinze dies a comptar del moment en què es produïsca alguna d'aquestes situacions.   
Els trasllats o canvis de domicili professional, hauran de comunicar-se prèviament, justificant la possessió de títol suficient per a l'ocupació del nou local destinat a despatx.   
En els supòsits de baixa o trasllat de domicili professional, s'haurà d'acreditar, en el termini de dos mesos, la declaració corresponent de variació de l'Impost d'Activitats Econòmiques o Declaració Censal.   
Quan el trasllat del domicili professional es produïsca fora de la demarcació territorial del Col·legi, aquest donarà compte al Consell Autonòmic i General, a través del Col·legi Oficial de Gestors Administratius d'Alacant.   
Article 28. Els gestors administratius que cessen en la professió, per causes diferents de les disciplinares, podran continuar col·legiats com a gestors no exercents, amb els drets i obligacions que el Reglament de Règim Interior els atribuïsca.   
Article 29. A la defunció d'un gestor administratiu, podran continuar amb el despatx dels assumptes professionals que aquell tinguera pendents, el seu cònjuge o drethavents, i es designarà un altre gestor exercent com a representant interí. Aquesta interinitat tindrà una duració màxima d'un any, i podrà ser prorrogada per un altre més, per la Junta de Govern, en atenció a les circumstàncies particulars que concórreguen en cada cas.   
Així mateix, els gestors administratius que cessen en la professió, per causes diferents de les disciplinàries, podran disposar del mateix termini d'un any per a concloure els assumptes pendents de tràmit.   
Secció 5ª. De la identificació professional   
Article 30. Els col·legiats identificaran la seua personalitat i condició d'exercents o no exercents, mitjançant un carnet o targeta d'identitat, en què figurarà la seua fotografia, i que s'ajustarà al model que en cada cas acorde la Junta de Govern.   
La pèrdua de la dita documentació haurà de ser posada en coneixement del Col·legi, i en cas de suspensió o baixa en l'exercici professional, la seua devolució serà obligatòria.   
Els col·legiats podran usar una insígnia de solapa, segons model igualment aprovat per la Junta de Govern.   
Podran ser col·legiats d'honor del Col·legi Oficial de Gestors Administratius d'Alacant, aquelles persones que reben aquest nomenament per Acord de la Junta General, a proposta de la Junta de Govern, en atenció a mèrits i serveis rellevants prestats a favor d'aquesta professió, en la forma establida en el títol nové dels presents Estatuts.   
CAPÍTOL II   
DE L'EXERCICI PROFESSIONAL   
Secció 1ª. Dels gestors incorporats a aquest Col·legi   
Article 31. La professió de gestor administratiu serà exercida personalment, en règim de lliure competència, sense interposició de cap persona, i podrà únicament auxiliar-se d'empleats autoritzats per a la realització de gestions o tràmits, d'acord amb el que disposa el capítol V del present títol.   
Article 32. Els gestors administratius hauran d'adaptar en la denominació per a distingir el seu despatx professional, el cognom del gestor, a qui hauran d'anteposar o posposar la indicació de gestoria administrativa o gestor administratiu.   
No obstant això, açò poguera ser substituït, per una denominació subjectiva, personal o social, en el supòsit de societats professionals, així com en els despatxos col·lectius, prèvia l'autorització col·legial, sense detriment de l'obligació de consignar el seu cognom, i condició de gestor administratiu, en les actuacions professionals en què intervinga.   
El logotip d'identificació que distingisca la professió, que en cada moment determine el Consell dels Col·legis Oficials de Gestors Administratius de la Comunitat Valenciana, serà d'obligada utilització pels col·legiats en exercici, en els termes que establisca el Col·legi.   
Secció 2ª. Dels deures i drets dels gestors administratius   
Article 33. Són deures corporatius dels gestors administratius:   
a) Exercir la professió personalment, sense interposició de cap persona, i actuar amb diligència, professionalitat i ètica.   
b) Conservar constància dels assumptes tramitats, d'acord amb la naturalesa específica de cada despatx, durant un període de cinc anys, comptats des de l'acabament de l'assumpte.   
c) Fer constar en tots els documents i escrits relatius a la seua activitat professional, el cognom, condició de col·legiat i segell professional i, si és el cas, el logotip.   
d) Acatar els acords adoptats per la Junta de Govern i Junta General del Col·legi o el Consell Autonòmic i General, sense perjuí del dret d'interposar recurs contra les seues resolucions.   
e) Sotmetre's, en la seua publicitat i propaganda, a la legislació vigent en matèria de publicitat i, en especial, a les normes de protecció dels valors i drets constitucionals, per a la protecció de les quals el col·legiat haurà de sol·licitar, de la Junta de Govern del Col·legi, la pertinent autorització.   
f) Guardar la consideració i respecte deguts als membres de la Junta de Govern del Col·legi i consells Autonòmic i General.   
g) Assistir a les juntes, reunions i citacions col·legials per a les quals fóra convocat.   
h) Participar amb puntualitat en l'alçament de les càrregues col·legials, ordinàries i extraordinàries, del Consell General de Col·legis, del Consell dels Col·legis de la Comunitat Valenciana i, si és el cas, de les quotes de la Mutualitat General.   
i) Evacuar els trasllats i atendre els requeriments i citacions cursades per la Junta de Govern, o les comissions, delegacions i representacions col·legials, motivades per assumptes de la seua competència.   
j) Demanar la vènia per a encarregar-se de la gestió d'assumptes encomanats prèviament a altres companys per a observar les regles de consideració col·legial. En cas de ser denegada, podria la Junta de Govern, en evitació que se li causaren irreparables perjuís al particular, atorgar-la de forma provisional, i adoptar les mesures cautelars, amb vista al cobrament dels honoraris, que considerara del cas.   
k) Residir en la província on tinga el seu despatx únic o principal, per tal d'assegurar el personal exercici de la professió, així com de comunicar al Col·legi els canvis de domicili, trasllats de veïnat i absències que hagen de prolongar-se per més de dos mesos consecutius.   
l) Complir amb fidelitat i diligència les normes estatutàries, les del Reglament de Règim Interior i els acords adoptats pel Col·legi, pel Consell Autonòmic o Consell General.   
m) Facilitar als investigadors nomenats, a aquest efecte, les inspeccions que realitzen.   
n) Guardar el secret professional, consistent en l'obligació i en el dret de no revelar cap fet i donar a conéixer cap document que afecte el seu client, de la qual cosa conega per raó de la seua activitat. El gestor administratiu que haguera de reclamar judicialment contra el seu client, com a conseqüència de l'exercici professional, no tindrà obligació de guardar silenci respecte al cas concret a què es referix la reclamació.   
o) Mantindre la seua formació professional en permanent estat d'actualització.   
p) Subscriure la pòlissa de responsabilitat civil a què fan referència els arts. 20.f) del present Estatut.   
q) En l'exercici de la seua activitat professional, els gestors administratius tindran el deure d'informar,   
Aconsellar i assessorar els seus clients, als efectes del més eficaç desenrotllament del procediment administratiu en què tinga lloc la seua actuació, i actuarà en tot cas en règim de lliure competència.   
r) Qualsevol altra obligació que es derive dels preceptes del present Estatut, de l'Estatut Orgànic de la Professió o de qualsevol altra normativa que resulte aplicable a la professió de gestor administratiu.   
Article 34. Els gestors administratius col·legiats tindran els següents drets corporatius:   
a) Promoure, sol·licitar i realitzar qualsevol classe de tràmits requerits per les lleis per a l'exercici de drets i compliment d'obligacions, davant de qualsevol òrgan de les administracions públiques, en interés i a sol·licitud de qualsevol persona natural o jurídica, a excepció de les facultats reservades legalment a altres professions titulades.   
b) Ser electors i elegibles per a càrrecs col·legials reglamentaris, els del Consell dels Col·legis de la Comunitat Valenciana i els del Consell General, quan reunisca els requisits exigits en cada supòsit.   
c) Acudir a la Junta de Govern en demanda d'empara i defensa dels seus drets o per a denunciar accions o omissions que causen menyscabament per a la integritat professional, així com per a denunciar qualsevol infracció d'aquest Estatut i les faltes de camaraderia i competència deslleial que puguen produir-se en l'exercici de la professió.   
d) A actuar professional ment amb tota llibertat i independència, sense altres limitacions que les imposades per les lleis o per les normes de l'ètica o deontologia professional.   
e) Percebre les bestretes i els honoraris corresponents a la seua actuació professional.   
f) Rebre les distincions i honors a què es facen creditors i que atorga el Col·legi, el Consell Autonòmic o el Consell General.   
g) Rebre les prestacions i ajudes en les condicions que establisca el Col·legi.   
h) En defensa dels seus drets, el gestor administratiu, podrà fer ús de quants remeis o recursos establisca la legislació vigent.   
i) Assistir als actes organitzats pel Consell General, el Consell Autonòmic o el Col·legi.   
j) Ser inclosos en les seccions col·legials que corresponguen a la seua especialitat professional, i en aquells serveis que puguen establir el Col·legi, el Consell dels Col·legis de la Comunitat Valenciana o el Consell General.   
k) Utilitzar els serveis col·legials que establisca el Col·legi, el Consell dels Col·legis de la Comunitat Valenciana o el Consell General.  
   
l) Els gestors administratius podran col·laborar amb l'administració pública per tal d'agilitar la tramitació dels procediments i per a això, quan les seues circumstàncies així ho aconsellen, es podrà acordar entre els òrgans administratius competents i el Col·legi de Gestors Administratius l'adopció de les mesures procedents per a facilitar la presentació de documents, sense perjuí de les facultats administratives de compulsa, que es podran exercitar sempre que s'estime procedent, i amb respecte als drets reconeguts al ciutadà.   
m) Els col·legiats podran promoure la remoció dels càrrecs de la Junta de Govern, mitjançant l'exercici de l'acció de censura i, si és el cas, de responsabilitat, davant de la junta general extraordinària corresponent. L'esmentada acció haurà de ser sol·licitada per escrit dirigit al president del Col·legi, almenys pel 35 per 100 del cens de col·legiats exercents, amb expressió concreta de les causes i fonaments que motiven la petició. En els quinze dies següents, el president convocarà la sol·licitada Junta General Extraordinària, sense que en el seu orde del dia puga figurar qüestió diferent de tractar. L'aprovació de la moció de censura requerirà el vot favorable de la majoria absoluta del cens total de col·legiats.   
Article 35. Els gestors administratius tenen dret a una compensació econòmica pels serveis prestats. La retribució econòmica dels gestors administratius es fixarà en concepte d'honoraris sense estar sotmesa a aranzel.   
La Junta de Govern del Col·legi, publicarà les normes d'orientació d'honoraris professionals, i les revisarà periòdicament.   
La Junta de Govern estarà obligada a emetre dictamen, si se li sol·licita, amb l'informe previ de la comissió corresponent, sobre qualsevol qüestió relativa als honoraris professionals.   
La Junta de Govern quedarà obligada a haver-hi i resoldre en qualsevol qüestió que sobre honoraris professionals li siga sotmesa voluntàriament, tant pel col·legiat com pel particular reclamant.   
CAPÍTOL III   
DE L'EXERCICI PROFESSIONAL EN DESPATXOS COL·LECTIUS I SOCIETATS PROFESSIONALS   
Secció 1ª. De les normes generals   
Article 36. Els gestors administratius inscrits en aquest Col·legi, amb independència del dret a l'exercici lliure i personal de la professió, en la forma regulada en els presents Estatuts, amb l'autorització prèvia de la Junta de Govern, inscripció en el Registre Especial constituït a aquest efecte, i després del pagament, si és el cas, de les quotes establides pel Col·legi, podran exercir la professió col·lectivament.   
Article 37. Els gestors administratius hauran, no obstant això, fins i tot en aquells supòsits en què l'exercici professional el realitzen a través de formes col·lectives, d'exercir la professió de forma personal, sense cap interposició, de manera que la relació amb el client siga sempre intuitu personae.   
A l'efecte del qual, hauran, doncs, de fer constar el seu nom i cognoms, la seua condició de gestor administratiu i la utilització del logotip o escut de la professió en la forma que en cada moment establisca el Col·legi o el Consell dels Col·legis Oficials de Gestors Administratius de la Comunitat Valenciana.   
El gestor administratiu, podrà establir dins de la seua demarcació col·legial despatxos auxiliars. Tot això amb l'autorització prèvia de la Junta de Govern i d'acord amb les normes establides respecte d'això per l'Estatut Orgànic de la professió de gestors administratius.   
Article 38. Complint els requisits establits en els presents Estatuts, els col·legiats podran exercir la professió al servei d'entitats, de forma col·lectiva, o a través de societats professionals o instrumentals.   
Secció 2ª. De l'exercici professional al servei d'entitats   
Article 39. Els gestors administratius podran prestar els seus serveis professionals a qualsevol tipus d'entitats, i els seus associats, sempre que es complisquen els requisits següents:   
a) El gestor administratiu actuarà al servei d'una sola d'aquestes entitats, i es considerarà aquest despatx com a sucursal, en cas de tindre un altre despatx principal obert en la circumscripció del Col·legi.   
b) Haurà de tindre residència efectiva, que permeta el compliment de l'obligació d'exercici personal de la professió, prevista en el present Estatut.   
c) Disposar de local independent, on desenrotllar la seua activitat professional, dins del domicili on radica l'entitat.   
d) Presentar, per a la seua aprovació per la Junta de Govern, còpia del contracte subscrit amb l'entitat.   
e) Fer constar, en tots els actes i documents que intervinga el gestor administratiu, el seu cognom, condició professional i segell.   
Secció 3ª. Dels despatxos col·lectius   
Article 40. Els gestors administratius podran agrupar-se, per a l'exercici professional, en un sol despatx col·lectiu, i minutaran cada un els serveis professionals prestats als seus respectius clients, seguint les prescripcions següents:   
a) Tots ells hauran de constar com a col·legiats exercents.   
b) Podran anunciar-se individualment o col·lectivament, seguint les normes generals i col·legials sobre publicitat.   
c) Necessitarà del permís de la Junta de Govern.   
   
Secció 4ª. De les societats professionals i instrumentals   
Article 41. Els gestors administratius podran exercir la professió a través de societats professionals i de societats instrumentals professionals.   
S'entén per societats professionals, aquelles societats que tenen com a objecte l'exercici comú d'activitats professionals, i que estan constituïdes per distints professionals, amb titulació universitària o oficial, i inscrits en el seu corresponent col·legi professional.   
S'entenen per societats instrumentals professionals, o de mitjans, aquella que té com a finalitat dotar un grup professional dels mitjans i infraestructures necessaris per a l'exercici de la professió, i que estan constituïdes per professionals, en el sentit indicat en el paràgraf anterior, i per no professionals inversors.   
1 Les societats professionals en què participen els gestors administratius, hauran de reunir els requisits següents:   
a) Podran revestir qualsevol forma societària prevista en les lleis.   
b) Únicament podran tindre com a objecte social l'exercici de les activitats professionals dels socis integrants, i lògicament entre aquestes les que componen l'activitat del professional gestor administratiu.   
c) Les activitats dels professionals intervinents no han de resultar incompatibles, d'acord amb les seues respectives regulacions.   
d) El gestor o gestors administratius, intervinents podran tindre qualsevol tipus de participació en la societat.   
e) El gestor administratiu participarà, en la mateixa proporció que la seua participació en el capital social, en l'òrgan d'administració de la societat.   
f) El contracte de societat professional haurà sempre de figurar en escriptura pública.   
g) El contracte social haurà de sotmetre's al control i aprovació de la Junta de Govern i procedir a la seua inscripció al Registre Especial Col·legial de Societats Professionals.   
h) La Junta de Govern revisarà l'adequació del contracte de societat a les exigències del present Estatut i les normes de deontologia professional, i donarà, si és el cas, la seua aprovació. La denegació podrà ser recorreguda pel col·legiat, d'acord amb el que establix l'art. 15 del present Estatut.   
Per a sol·licitar l'autorització col·legial i la inscripció en el referit Registre, s'haurà d'aportar: 1) còpia autèntica de l'escriptura del contracte social; 2) alta en l'impost d'activitats econòmiques o declaració censal de la societat; 3) justificant del número d'identificació fiscal; 4) justificant d'haver satisfet al Col·legi la quota corresponent d'inscripció de la societat, que Ii seria tornat en cas de denegació; 5) qualsevol altre document o requisit que la Junta de Govern considere necessari per a garantir l'exercici personal de la professió.   
i) Qualsevol canvi produït en el contracte de societat, en l'administració d'aquesta, en la participació dels seus components, o la seua liquidació, haurà de ser comunicat, en el termini màxim de tres mesos, al Col·legi, per a la seua corresponent anotació al Registre Especial de Societats Professionals.   
j) La Societat Professional respondrà solidàriament amb el gestor administratiu de la responsabilitat professional en què poguera aquest incórrer.   
k) La separació dels socis professionals de la societat constituïda per temps indeterminat podrà produir-se en qualsevol moment subjecta a les exigències de la bona fe. En el cas que la constitució s'haguera produït per un temps determinat, només podrà separar-se el soci quan es donen les causes previstes per a això en el contracte social, o concórrega justa causa. La separació no alliberarà el soci de la responsabilitat que poguera exigir-se-li, d'acord amb l'ordinal precedent.   
l) En el supòsit en què un soci infringisca greument els seus deures socials, o amb el seu comportament pertorbe el bon funcionament de la societat professional, podrà ser exclòs de la societat per acord de la junta general de socis, i si aquest tinguera un capital social superior al 25% requerirà, a més, resolució judicial ferma, i quedaran els drets del soci suspensos des de l'acord de l'assemblea.   
2 Les societats instrumentals professionals en què participen els gestors administratius, hauran de reunir els requisits següents:   
a) La forma de la societat haurà de ser necessàriament civil o mercantil.   
b) L'objecte social haurà d'incloure necessàriament l'activitat professional de Gestoria Administrativa.   
c) El percentatge de la participació en el capital social del professional o grup professional, entre els quals es troba inclòs el gestor administratiu participant de la societat, serà del 51%.   
d) Els professionals pertanyents a la societat hauran de participar en l'administració d'aquesta de forma majoritària, i es correspondrà proporcionalment amb la seua participació social.   
e) Els gestors intervinents en la societat hauran de tindre la condició d'exercents, i estar al corrent en el compliment individual de les seues obligacions professionals i col·legials.   
f) La societat haurà d'abonar la quota col·legial d'ingrés i trimestral que establisca la Junta de Govern.   
g) En el cas de societats anònimes les accions seran nominatives.   
h) La denominació social podrà ser objectiva o subjectiva, i haurà d'incloure aquesta última el cognom o cognoms dels professionals components.   
i) Així mateix, s'apliquen a aquestes societats el que establixen els apartats g), h) i i) de l'apartat precedent.   
CAPÍTOL IV   
DE L'ACTUACIÓ D'OFICI   
Article 42. La Junta de Govern del Col·legi establirà un torn especial entre els col·legiats, amb més d'un any d'exercici en la professió, per a actuar gratuïtament a favor de les persones físiques que ho sol·liciten al Col·legi, i que es troben compreses en alguna de les condicions següents:   
a) Que el sol·licitant obtinga com a ingressos, per qualsevol concepte, quantitat inferior al salari mínim interprofessional.   
b) Aquells altres supòsits, que en atenció a les circumstàncies concretes, decidisca la Junta de Govern, que resulten mereixedors de l'actuació d'ofici.   
CAPÍTOL V   
DELS EMPLEATS DE LES GESTORIES ADMINISTRATIVES   
Article 43. De conformitat amb el que establix l'art. 31, els gestors administratius podran auxiliar-se, tant dins de les seues oficines com per a la realització d'operacions materials pròpies de les gestions que se'ls encomanen, d'empleats autoritzats, que actuaran en tot cas sota la seua direcció, vigilància i responsabilitat.   
Els gestors administratius podran designar lliurement els seus empleats auxiliars, que hauran de reunir els requisits exigits per la legislació laboral general i l'especial que els siga aplicable, i els de no estar compresos en cap de les incompatibilitats establides per als gestors administratius en el present Estatut. Tot això, segons la normativa de la Junta de Govern.   
Article 44. Als empleats dels gestors administratius, i a petició d'aquests últims, els serà expedida pels col·legis respectius una acreditació que certifique la seua condició.   
   
TÍTOL TERCER   
DE L'ORGANITZACIÓ COL·LEGIAL   
CAPÍTOL I   
DELS ÒRGANS COL·LEGIALS   
Article 45. El Col·legi actuarà per mitjà de:   
a) La Junta General de Col·legiats.   
b) La Junta de Govern.   
c) Les delegacions col·legials.   
CAPÍTOL II   
DE LES JUNTES GENERALS DE COL·LEGIATS   
Article 46. La Junta General de Col·legiats estarà constituïda per tots els integrants del cens col·legial que assistisquen a la convocatòria.   
La Junta General de Col·legiats, com a òrgan suprem de la voluntat col·legial en els assumptes propis de la seua competència, d'acord amb les disposicions d'aquest Estatut, i sense més limitacions que les legalment establides, adoptarà acords que, vàlidament adoptats, obliguen, fins i tot, els dissidents o absents.   
Tots els col·legiats en el ple exercici dels seus drets corporatius podran assistir amb veu i vot a les juntes generals.   
Les juntes generals del Col·legi Oficial de Gestors Administratius d'Alacant, tindran el caràcter d'ordinàries o extraordinàries.   
Article 47. Les juntes generals ordinàries hauran de celebrar-se en el primer trimestre de cada any.   
Article 48. En les juntes generals ordinàries es tractarà:   
a) De l'aprovació, després de la seua lectura, de l'acta de la Junta anterior.   
b) Sobre la renovació de càrrecs de la Junta de Govern, quan haguera de tindre lloc, així com la suplència de les vacants produïdes en l'òrgan de govern.   
c) Conéixer de la memòria anual, en què es donarà compte de la labor col·legial realitzada durant l'exercici precedent.   
d) Aprovar, si és el cas, la gestió dels membres de la Junta de Govern i la liquidació de comptes de l'exercici anterior.   
e) De l'aprovació, si és el cas, del projecte de pressupost per a l'exercici següent. Si resulta aprovat, s'elevarà, per al seu visat, al Consell dels Col·legis Oficials de Gestors Administratius de la Comunitat Valenciana, o si és el cas, al General.   
f) Així com totes aquelles propostes que formule la Junta de Govern, sobre assumptes col·legials i professionals, que no corresponguen ser tractades en Junta General Extraordinària.   
g) Torn obert de precs i preguntes.   
Article 49. Les juntes generals extraordinàries se celebraran sempre que ho considere necessari la Junta de Govern, o quan ho sol·liciten, per mitjà d'un escrit dirigit a aquesta, un nombre de col·legiats equivalent, com a mínim, al 20 per 100 dels qui constituïsquen el cens col·legial, i es farà expressa menció del motiu o motius pels quals se sol·licita la convocatòria de la dita Junta, i no podrà tractar-se en aquestes més que sobre els punts que figuren en l'orde del dia establit pels sol·licitants. La celebració de les juntes generals extraordinàries, degudament sol·licitades pels col·legiats, hauran de celebrar-se dins dels trenta dies naturals següents a la presentació de la sol·licitud, i hauran de seguir-se, per a la seua convocatòria, les normes generals.   
Article 50. En les juntes generals extraordinàries es tractarà:   
a) De l'aprovació i modificació dels Estatuts del Col·legi.   
b) De la creació, modificació, suspensió temporal i cessament dels serveis professionals centralitzats a càrrec del Col·legi o de les seues delegacions.   
c) De l'autorització a la Junta de Govern per a adquirir o cedir, per qualsevol títol, així com per a establir qualsevol gravamen, sobre béns immobles, que afecten el patrimoni col·legial.   
d) De censurar la gestió de la Junta de Govern, d'algun dels seus membres o de les seues delegacions, comissions i seccions, que formen part de l'organització col·legial.   
e) De l'aprovació de derrames i quotes extraordinàries a càrrec dels col·legiats, que no hagueren sigut incloses en els pressupostos anuals.   
f) De la fusió, absorció, segregació o canvi de denominació del Col·legi.   
g) De la dissolució del Col·legi, en l'acord de la qual hauran de ser nomenats els liquidadors.   
Article 51. Les juntes generals hauran de ser convocades mitjançant papereta rubricada pel secretari de la Junta de Govern, amb expressió del lloc, dia i hora on haja de celebrar-se, i s'indicarà si és en primera, segona, o única convocatòria, segons ho determine facultativament la Junta de Govern, l'orde del dia, així com els càrrecs de la Junta de Govern que, si és el cas, hagen de ser proveïts per renovació o vacant. L'esmentada citació es dirigirà al domicili professional de cada col·legiat, amb quinze dies d'antelació, com a mínim, durant els quals els col·legiats podran examinar a la secretaria del Col·legi, i en hores d'oficina, la documentació relativa als assumptes que hagen de ser sotmesos a deliberació en la Junta General convocada. La referida convocatòria serà exposada, també amb quinze dies d'antelació, en el tauler d'anuncis de tots els locals col·legials.   
Article 52. En el supòsit en què facultativament la Junta de Govern haguera decidit convocar la Junta General mitjançant dues convocatòries, primera i segona, el «quòrum», per a la vàlida constitució d'aquella, serà el de la majoria absoluta del cens col·legial. Si no hi ha «quòrum», serà la segona convocada, vint-i-quatre hores després, com menys, de les assenyalades per a la primera, i quedarà constituïda legítimament qualsevol que fóra el nombre d'assistents.   
En el cas que la Junta de Govern haguera decidit formular convocatòria única, aquesta quedarà vàlidament constituïda, qualsevol que fóra el nombre dels seus assistents.   
Article 53. Els acords seran adoptats per majoria simple de vots dels assistents i decidirà els empats el vot diriment del president.   
Article 54. El president dirigirà els debats, concedirà en les discussions dos torns en pro i dos en contra de la proposició de què es tracte, i una vegada esgotats aquests, la proposta serà sotmesa a votació, i podrà intervindre, abans d'aquesta, el president.   
Si la importància o gravetat de l'assumpte ho requerix, el president podrà ampliar el nombre de torns, i concedir la paraula per a rectificacions o al·lusions, que hauran de limitar-se al punt concret que les motive i a l'hora que establisca la taula.   
En el curs del debat, el president concedirà i retirarà la paraula, cridarà a l'orde als col·legiats que s'excedisquen en el seu al·legat, no se cenyisquen a l'assumpte debatut, o falten el respecte a la seua autoritat, a la Junta General o algun col·legiat, i podran arribar a retirar-li la paraula, i fins i tot, a expulsar-lo de l'Assemblea.   
Article 55. Les votacions podran ser a mà alçada, nominals, públiques o secretes. Seran nominals quan ho sol·licite la tercera part dels assistents, i secretes, mitjançant papereta, quan ho sol·licite la majoria dels assistents o ho dispose el president, de conformitat amb la taula, si considera que la qüestió debatuda pot afectar l'honorabilitat d'algun col·legiat, o per concórrer, al seu parer, altres circumstàncies d'especial naturalesa. El vot dels col·legiats exercents tindrà el doble de validesa que el dels no-exercents.   
Els acords obligaran tots els col·legiats des del moment de la seua adopció, fins i tot, els dissidents i absents.  
CAPÍTOL III   
DE LA JUNTA DE GOVERN  
Secció 1ª. De la seua composició   
Article 56. La Junta de Govern del Col·legi estarà integrada per un president, un vicepresident, un secretari, un vicesecretari, un tresorer, un comptador i un nombre de vocals que determine la Junta de Govern, sense que en cap cas puga excedir-ne nou. Independentment d'aquest nombre, seran considerats com a vocals nats els delegats col·legials.   
Secció 2ª. De les funcions dels seus components   
Article 57. Són funcions del president:   
a) La representació oficial del Col·legi, en totes les relacions d'aquest amb els poders públics, entitats, corporacions i personalitats de qualsevol altre orde.   
b) La presidència de les juntes de Govern i les juntes generals, així com totes les comissions i actes a què assistisca; dirigirà els debats, i en les votacions, dirimirà els empats amb el seu vot de qualitat.   
c) La funció correccional reservada a la seua autoritat.   
d) Ostentar la presidència consumada de totes les seccions o comissions creades, o que es creen en el si del Col·legi.   
e) Expedir els lliuraments per a les inversions, i designar els torns d'ofici, així com els pèrits que sol·liciten els tribunals de Justícia.   
f) Conformar, amb el seu vistiplau, les actes, i certificats expedits pel secretari de la Junta de Govern.   
g) Adoptar qualsevol resolució que calga, en nom del Col·legi, quan no poguera actuar la Junta de Govern, i donar compte a aquesta en la primera sessió que celebre.   
h) S'esforçarà a mantindre, amb tots els companys, una relació de protecció i consell, i procurarà que el seu zel constituïsca una alta tutela moral que empare els dèbils i desatesos, assessore els inexperts, canalitze els extraviats i corregisca els contumaços, de tal manera que la seua rectitud, la seua severitat i el seu afecte siguen exemple per a tots.   
Article 58. Són funcions del vicepresident substituir el president, i assumir les seues funcions, en cas d'absència, malaltia, abstenció, recusació o vacant.   
Article 59. Són funcions del secretari:   
a) Redactar les actes de les juntes generals i juntes de Govern.   
b) Portar els llibres necessaris per a l'adequat control i servei del Col·legi, i hi haurà d'haver, si més no, el del col·legiats, seccions, Registre de Societats, Registre de Títols, el de correccions disciplinàries, i el d'entrades i eixides per a documents i correspondència.   
c) Redactar i dirigir les comunicacions de citació per a tots els actes del Col·legi, amb la deguda antelació, i seguint les instruccions del president.   
d) Rebre i donar compte al president de totes les sol·licituds i comunicacions que es reben al Col·legi.   
e) Lliurar, amb el vistiplau del president, certificats.   
f) Dirigir i organitzar les oficines col·legials, i ostentar la direcció de personal.   
g) Tindre a càrrec seu l'arxiu i segell del Col·legi.   
Article 60. Són funcions del vicesecretari substituir el secretari, i assumir les seues funcions, en cas d'absència, malaltia, abstenció, recusació o vacant.   
Article 61. Són funcions del tresorer:   
a) Materialitzar la recaptació i custòdia de fons col·legials.   
b) Pagar els lliuraments que expedisca el president.   
c) Informar periòdicament la Junta de Govern del compte d'ingressos i despeses i marxa del pressupost.   
d) Formalitzar, anualment, els comptes de l'exercici econòmic vençut.   
e) Redactar els pressupostos anuals que la Junta de Govern ha de presentar a l'aprovació de la Junta General Ordinària.   
f) Ingressar i retirar fons dels comptes bancaris, conjuntament amb el president o el comptador.   
g) Portar inventari minuciós del patrimoni col·legial, de què és administrador.   
h) Controlar la comptabilitat i verificar la caixa.   
i) Cobrar els interessos i rendes del capital del Col·legi.   
Article 62. Són funcions del comptador:   
a) Intervindre en les operacions de tresoreria.   
b) Auxiliarà el tresorer en la confecció de comptes, balanços i pressupostos.   
c) Substituirà el tresorer, i assumirà les seues funcions, en cas d'absència, malaltia, abstenció, recusació o vacant.   
d) Tindrà la signatura mancomunada amb ell per a la disposició de fons col·legials.   
e) I, a més, aquelles que li siguen assignades pel president.   
Article 63. Són funcions dels vocals   
Els vocals duran a terme els serveis i comeses que el president i la Junta de Govern els encomanen, i efectuarà les substitucions que corresponguen.   
Secció 3ª. De la seua elecció   
Article 64. Els membres de les juntes de Govern seran elegits per la Junta General d'entre els col·legiats exercents que no hagen estat sancionats, durant els cinc anys anteriors a l'elecció, per faltes en l'exercici de la professió de gestor administratiu, i hauran de tindre una antiguitat, en la professió, de cinc anys per al càrrec de president, i de tres, per a la resta dels membres de la dita Junta.   
La duració del mandat serà de quatre anys, i es renovarà per meitat cada dos. En el primer torn es renovaran els càrrecs del president, vicesecretari, tresorer i vocals 1, 3, 5, 7 i 9, i en el segon torn es renovaran els càrrecs de vicepresident, secretari, comptador i vocals 2, 4, 6 i 8. Queda autoritzada la reelecció sense cap limitació.   
Article 65. Els aspirants, a ocupar els càrrecs de la Junta de Govern, hauran de presentar a la Secretaria del Col·legi una proposta de candidatura, subscrita pels aspirants i deu col·legiats més, amb dret de vot, almenys amb deu dies d'antelació a la data de l'elecció.   
Article 66. La Junta de Govern, en sessió extraordinària, que tindrà lloc l'endemà del tancament del termini de presentació de candidatures, acordarà la proclamació d'aquells candidats que reuneixen les condicions estatutàries i reglamentàries exigibles, i publicarà el seu nom al tauler d'anuncis del Col·legi.   
Els acords de la Junta de Govern, sobre exclusió de candidats, seran impugnables, pel candidat exclòs, en la forma establida en l'article 15.   
Article 67. L'elecció dels càrrecs de la Junta de Govern s'efectuarà mitjançant votació directa i secreta dels col·legiats. Tots els col·legiats, amb dret de vot, podran votar la totalitat dels càrrecs que isquen a elecció, i es computaran els vots dels col·legiats exercents amb doble valor que el dels emesos pels no-exercents. El dia assenyalat per a les eleccions, abans de procedir a l'inici de la votació, es constituirà la Mesa Electoral, sota el control de la qual es desenvoluparan els actes electorals. Serà presidida pel president del Col·legi o per qui el substituïsca, assistit pel secretari, o dos membres de la Junta de Govern, a més dels interventors escrutadors que, en nombre d'u, hagen sigut designats per cada candidatura.   
Cap candidat no podrà formar part de la Mesa Electoral.   
Constituïda la Mesa Electoral, el president indicarà l'inici de la votació. Una vegada conclosa aquesta, es realitzarà l'escrutini, que serà públic, en què els electors examinar les paperetes que donen lloc a algun dubte abans de proclamar-se els elegits.   
En les paperetes electorals, el model de les quals serà establit per la Junta de Govern, es consideraran nuls els noms il·legibles, els que no determinen clarament a quin candidat atorguen el seu suport, i el de les persones que no siguen candidates, sense que per això quede afectada la validesa dels altres noms que consten en la papereta i reunisquen les degudes condicions. El president, o qui el substituïsca, extraurà i llegirà les paperetes una per una, que podran ser examinades pels interventors.   
Finalitzat l'escrutini, el president anunciarà el resultat i proclamarà electes aquells candidats que hagen obtingut un nombre més gran de vots. En cas d'empat, es proclamarà el de major antiguitat al Col·legi.   
Article 68. En l'elecció dels candidats a la Junta de Govern, els col·legiats podran utilitzar el sistema d'emissió de vot per correu, subjecte a les prescripcions següents:   
a) Hauran d'indicar en la papereta, de forma clara, el càrrec o els càrrecs que es voten i es farà, constar, tot seguit, el nom del candidat a qui atorguen el seu vot.   
b) Hauran de remetre per correu certificat, o missatgeria, un sobre a l'exterior del qual es faça constar «únicament a l'efecte d'elecció de càrrecs». L'esmentat sobre inclourà una carta subscrita pel col·legiat, en què figure estampat el segell professional i la seua signatura, i adjuntarà una fotocòpia del seu DNI i del seu carnet professional.   
En l'indicat sobre s'inclourà un sobre tancat, que contindrà la papereta de vot.   
Seran admeses per a les eleccions les cartes que arriben a la Mesa Electoral, fins al moment que a través d'aquesta es declare tancada la votació. El president, o qui el substituïsca, les introduirà una a una en l'urna, i el secretari anotarà els noms dels votants en la llista corresponent.   
Secció 4ª. De les actes i notificacions   
Article 69. Les actes de les juntes generals electorals seran signades pel president, o qui el substituïsca, i el secretari de la Junta de Govern i els interventors, on es farà constar: el compliment dels requisits estatutaris i legals de la convocatòria; la proclamació de candidats i citació per a la Junta; la composició de la Mesa; l'hora d'inici i fi de la votació; la relació de votants, inclosos els que van emetre el seu vot per correu, amb l'esmentada indicació; les incidències, si n'hi ha; les paperetes rebutjades, amb descripció de la raó per la qual no van ser admeses, i el resultat de l'escrutini.   
Article 70. En el termini de cinc dies, des de la constitució dels òrgans de Govern, haurà de comunicar-se la composició d'aquests, i el compliment dels requisits legals de la seua elecció, a la Conselleria de Justícia i Administracions Públiques de la Comunitat Valenciana, a través del Consell Autonòmic, i al Ministeri de les Administracions Públiques, a través del Consell General, en compliment del deure de comunicació.   
Article 71. En el supòsit que es produïsca una vacant en la Junta de Govern, el president tindrà facultat per a proveir-la interinament fins que es produïsca la pròxima Junta General Ordinària, on eixirà l'esmentada vacant a elecció, i se seguirà el procediment establit en els articles precedents.   
Secció 5ª. Dels cessaments   
Article 72. Els membres de la Junta de Govern del Col·legi cessaran per les causes següents:   
a) Per la falta de concurrència dels requisits exigits pels Estatuts, per a l'exercici del càrrec.   
b) Per expiració del termini per al qual va ser elegit o designat interinament.   
c) Per renúncia de l'interessat.   
d) Per falta d'assistència injustificada, a tres sessions consecutives, o sis, en el termini d'un any.   
e) Per aprovació de la moció de censura promoguda contra ell.   
f) Per defunció.   
Secció 6ª. Dels tractaments i honors   
Article 73. El president tindrà el tractament d'il·lustríssim.   
El president i els membres de la Junta de Govern, usaran en els actes oficials, com a distintiu de la seua personalitat, les medalles amb cordó, penjades al coll, que n'acrediten la condició.   
Una vegada cessats en els seus càrrecs el president i els membres de la Junta de Govern, tindran el dret honorífic d'utilitzar, en els actes oficials, les medalles amb cordó que, al seu dia, se'ls van imposar o distintiu que ho acredite.   
Secció 7ª. De les funcions de la Junta de Govern   
Article 74. Correspon a la Junta de Govern.:  
a) La representació del Col·legi, que serà exercida pel president, i el substituirà el vicepresident i en cas d'impossibilitat d'ambdós, o la persona que la Junta de Govern designe entre els seus membres.   
b) Exercir l'autoritat col·legial en tots els assumptes de la competència del Col·legi.   
c) Complir i fer complir les disposicions legals que afecten el Col·legi o els seus col·legiats, així com complir i fer complir els acords de la Junta General.   
d) Redactar la memòria i el projecte anual de pressupostos col·legials, que se sotmetran a l'aprovació de la Junta General i al visat del Consell Autonòmic.   
e) Redactar l'estat i liquidació de comptes de cada exercici econòmic.   
f) Convocar les juntes generals, ordinàries i extraordinàries.   
g) Dictar els acords que procedisquen en les matèries sotmeses a la seua competència per aquest Estatut i la resta de disposicions.   
h) La custòdia i administració dels béns i recursos del Col·legi, com també la inversió dels fons que no calgueren per a atendre les previsions pressupostaris corrents.   
i) Conéixer totes les matèries a què sotmeten els seus col·legiats, sense perjudici dels recursos que contra els seus acords procedisquen.   
j) Proposar la modificació de la composició i funcions de la Junta de Govern i de les delegacions col·legials, d'acord amb el que preveu l'article 22.1 apartats d) i f), del Reglament de la Llei de Consells i Col·legis Professionals de la Comunitat Valenciana.   
k) Dictaminar sobre les minutes d'honoraris professionals que li foren requerides.   
l) Vetlar perquè l'actuació professional dels col·legiats es desenvolupe dins dels paràmetres de l'ètica i deontologia professional, tant en la seua relació amb l'administració, com amb els seus companys o amb els seus clients.   
m) Conéixer dels expedients informatius, disciplinaris i honorífics que siguen incoats, i designar, d'entre els seus membres, instructor i secretari.   
n) Crear les comissions col·legials amb els seus registres col·legials corresponents, que resultaren convenients per al millor compliment dels seus fins, així com aprovar els reglaments de constitució i funcionament de! Tribunal Arbitral.   
o) Nomenar, suspendre i despatxar els empleats del Col·legi.   
p) Emparar els col·legiats en tots els seus drets col·legials.   
q) Organitzar tots els actes formatius i culturals, per tal de fomentar la seua màxima capacitació col·legial.   
r) Resoldre sobre les sol·licituds d'incorporació col·legial, així com la suspensió i baixa de la condició de col·legiat.   
s) Exercir la facultat disciplinària entre els col·legiats, així com promoure qualsevol acció judicial, davant de qualsevol jurisdicció, en defensa dels drets corporatius, i especialment aquelles que tinguen com a finalitat la persecució de l'intrusisme professional.   
t) Mantindre la relació i coordinació necessària amb el Consell dels Col·legis Oficials de Gestors Administratius d'aquesta Comunitat i el Consell Nacional.   
Secció 8ª. De les reunions   
Article 75. Les Juntes de Govern podran constituir-se en Ple i en Comissió Permanent. Integren el Ple la totalitat dels seus membres, enumerats en l'article 56, que hauran de reunir-se, almenys, una vegada al trimestre. La Comissió Permanent estarà integrada pel president, vicepresident, secretari, vicesecretari, tresorer i comptador o vocals que, nomenats pel president, respectivament, els substituïsquen en cas d'absència o malaltia, i haurà de reunir-se, convocada pel seu president, quan calga tractar qüestions importants i urgents.   
Facultativament, la Junta de Govern podrà nomenar un lletrat assessor, que assistirà a les juntes amb veu però sense vot.   
Article 76. Les juntes de Govern, a més del que preveu l'article 75, es reuniran quan el president jutge convenient convocar-la, o a sol·licitud d'un nombre de membres igual a un terç dels seus components. En ambdós casos, la reunió haurà de convocar-se dins de les quaranta-vuit hores següents a la formulació de la sol·licitud, i aquesta haurà de tindre lloc en els vuit dies següents.   
Article 77. Les actes de les juntes generals i de Govern es transcriuran, separadament, en dos llibres, que podran estar formats per fulls informatitzats, legalitzats pel Consell Autonòmic, que a aquest efecte i amb caràcter obligatori es portaran al Col·legi. Aquestes seran signades pel president i pel secretari, o pels qui hagueren exercit les seues funcions en la Junta de què es tracte.   
CAPÍTOL IV  
DE LES DELEGACIONS COL·LEGIALS   
Article 78. Les delegacions col·legials estaran integrades per un delegat, subdelegat i secretari, designats i remoguts lliurement per la Junta de Govern del Col·legi d'Alacant, a proposta de la delegació corresponent.   
El mandat dels càrrecs esmentats serà de quatre anys, i seran elegits, lliurement, per la demarcació de la Delegació i segons les normes que a aquest efecte dictamine la Junta de Govern. Es reunirà obligatòriament una vegada al trimestre i traslladaran a la Junta de Govern, en el termini de deu dies naturals, els acords i resolucions adoptats.   
Article 79. Els col·legiats adscrits a la demarcació de la respectiva Delegació Col·legial es reuniran quan siguen convocats pel delegat o pel president del Col·legi, si fa al cas, i, com a mínim, una vegada a l'any, per a tractar els assumptes concernents al seu àmbit territorial.   
La Junta de Govern podrà convocar reunió dels col·legiats que pertanguen a la demarcació d'una delegació col·legial, quan ho sol·licite per escrit un nombre equivalent a la tercera part del cens de col·legiats de la demarcació de la delegació i esmenten, expressament, el motiu o els motius pels quals se sol·licite. En aquesta hauran de tractar-se exclusivament els assumptes objecte de la convocatòria.   
Article 80. Per a ser nomenat delegat col·legial, serà condició necessària, per raó del seu caràcter de vocals nats de la Junta de Govern que els confereixen els presents Estatuts, reunir els requisits exigits per a ser membre de la Junta de Govern.   
Article 81. Correspon a les delegacions col·legials:   
a) Vetlar perquè els col·legiats observen els principis ètics i deontològics, tant en la seua relació amb l'administració, com amb els companys i els clients.   
b) Desenvolupar i fomentar, dins de l'àmbit territorial de la Delegació, activitats culturals i formatives, i, alhora, recollir les peticions i suggeriments dels col·legiats, per a traslladar-los a la Junta de Govern.   
c) Nomenar les comissions o seccions de col·legiats, que consideren necessàries per al millor compliment dels objectius col·legials.   
d) Executar els acords de la Junta General i de la Junta de Govern, en allò que afecte les seues delegacions col·legials.   
Article 82. En l'exercici de les seues funcions, els delegats col·legials actuaran sempre d'acord amb la Junta de Govern Col·legial.   
En cap cas no podran dirigir-se directament als organismes superiors de la professió i hauran de fer-ho a través de la Junta de Govern del Col·legi, de què depenen.   
De la mateixa manera, s'abstindran de qualsevol actuació en aquells assumptes que tenen caràcters generals o que puguen afectar la professió, sense plantejar abans el cas a la Junta de Govern, per tal que, per mediació seua, es prenga l'acord oportú.   
Article 83. Correspon als delegats de la Junta de Govern, en les localitats on hi haja delegacions, la representació del Col·legi davant de les autoritats i organismes administratius del seu àmbit i davant dels gestors administratius, que exerceixen en la seua demarcació. Igualment, ostenten la representació del col·legiat davant el Col·legi.   
Pel seu conducte, es tramitaran totes les comunicacions entre col·legiats i Col·legi, i per delegació de la Junta de Govern podran exercir totes les facultats, que els corresponguen, a la localitat o província de la seua delegació.   
CAPÍTOL V  
DE LES COMISSIONS COL·LEGIALS   
Article 84. La Junta de Govern, per a la major eficàcia en el desenvolupament de les seues funcions, podrà constituir comissions, que actuaran per delegació d'aquella, en l'estudi i tramitació dels assumptes que els siguen encomanats. Les esmentades comissions seran:   
a) La Comissió de Justícia, Deontologia i Intrusisme. Correspon a aquesta Comissió rebre, analitzar i tramitar totes les queixes rebudes, bé de professionals, bé de particulars, per suposades faltes comeses pels gestors administratius en l'exercici de la professió, així com tot el que es refereix a l'intrusisme professional. Qualsevol reclamació donarà lloc a un expedient informatiu, que acabarà amb proposta d'arxiu, d'incoació d'expedient disciplinari o d'actuació jurisdiccional, que resoldrà la Junta de Govern. Aquesta Comissió estarà potestativament auxiliada pel lletrat-assessor del Col·legi i un detectiu privat, si n'hi haguera.   
b) La Comissió de Publicitat i Imatge Professional. Correspon a aquesta Comissió les iniciatives per a potenciar públicament la professió de gestor administratiu i del mateix Col·legi. Aquesta Comissió, potestativament serà assessorada per un creatiu publicista. Així mateix, informarà la Junta de Govern sobre aquells projectes de publicitat presentats pels col·legiats per a la seua aprovació.   
c) La Comissió de Registres, Notaries i Hisenda. Correspon a aquesta Comissió el seguiment i control de tot allò que es refereix a les gestions d'escriptures públiques i la seua liquidació impositiva, i tots els estudis que es pogueren realitzar, per tal de millorar i agilitar els tràmits davant dels esmentats organismes, i recollir les iniciatives i queixes dels col·legiats d'aquesta Comissió.   
d) La Comissió de Trànsit. Correspon a aquesta Comissió el seguiment i control de les gestions realitzades en la Direcció Provincial de Trànsit, i la seua relació amb les autoritats administratives, per tal de millorar i agilitar els tràmits davant del dit òrgan oficial, els recursos i funcionaments de serveis centralitzats, així com recollir les iniciatives i queixes dels col·legiats que tramiten davant de la dita entitat.   
e) La Comissió de Transports. Correspon a aquesta Comissió el seguiment i control de les gestions realitzades a la Direcció General de Transports de la Conselleria d'Infraestructures i Transports, i la seua relació amb les autoritats administratives, per tal de millorar i agilitar els tràmits davant del dit òrgan oficial, així com, recollir les iniciatives i queixes dels col·legiats que tramiten davant de l'esmentada dita entitat.   
f) La Comissió d'Indústria. Correspon a aquesta Comissió el seguiment i control de les gestions realitzades a la Direcció General d'Indústria i Energia de la Conselleria d'Indústria, Comerç i Innovació, i la seua relació amb les autoritats administratives, per tal de millorar i agilitar els tràmits davant de l'esmentat òrgan oficial, així com, recollir les iniciatives i queixes dels col·legiats que tramiten davant de l'esmentada entitat.   
g) La Comissió d'Ajuntaments, Assegurances Socials, Armes-Caça i Diversos. Correspon a aquesta Comissió la relació amb els ajuntaments, amb vista a l'adequada col·laboració i a la proposició d'agilitació dels tràmits municipals, la seua informatització, a través dels despatxos dels gestors administratius, el relatiu a la relació amb els distints organismes de la Seguretat Social, i tot el que es refereix a les gestions relatives a les llicències d'armes, permisos de caça i pesca, etc.   
h) La Comissió de Registre d'Assessors Fiscals, Formació i Estudis Professionals. Correspon a aquesta Comissió la direcció del Registre d'Assessors Fiscals del Col·legi, així com la seua relació amb els registres de Gestors Administratius, assessors fiscals, de la resta dels col·legis oficials de Gestors de l'Estat, l'organització, promoció i realització de quants cursets i conferències s'hagen organitzar per a la formació contínua dels col·legiats.   
i) La Comissió d'Actes Socials i Relacions Públiques. Correspon a aquesta Comissió l'organització dels actes socials i culturals que realitze el Col·legi, així com les relacions públiques, amb organismes públics i privats que tinguen contacte amb el Col·legi.   
j) La Comissió de Documentació i Biblioteca. Correspon a aquesta Comissió l'atenció de la biblioteca, formar i portar catàlegs d'obres i publicacions, tant en suport paper com informàtiques, com també proposar l'adquisició d'aquelles que considere procedents als fins corporatius.   
k) La Comissió del Butlletí Col·legial. Correspon a aquesta Comissió la confecció, redacció i direcció del butlletí mensual del Col·legi. Aquesta Comissió podrà ser auxiliada, facultativament, per un periodista contractat a aquest efecte.   
l) La Comissió d'Informàtica. Correspon a aquesta Comissió vetlar per l'optimització del dispositiu informàtic col·legial, així com estudiar, en la seua relació amb l'administració, aquells programes i connexions informàtiques que permeten als col·legiats i a l'administració un estalvi burocràtic i temporal en l'execució dels tràmits.   
m) La Comissió de Règim Interior. Tindrà a càrrec seu la comprovació de sol·licituds de noves incorporacions al Col·legi, altes i baixes al Registre d'Associacions i Societats, obertures i tancaments de despatxos i sucursals, trasllats i canvis de situació professional.   
La Junta de Govern podrà acordar la supressió i modificació de les comissions ja establides, així com la creació d'aquelles que considere pertinents.   
CAPÍTOL VI  
DELS SERVEIS CENTRALITZATS   
Article 85. La Junta General Extraordinària, convocada a aquest efecte, podrà acordar, en col·laboració amb l'administració i per tal d'agilitar els tràmits i evitar l'intrusisme, la creació de serveis professionals centralitzats pel Col·legi, que comprenguen la totalitat de l'àrea col·legial o una part d'aquesta. La Junta General Extraordinària podrà, igualment, acordar la supressió dels serveis centralitzats ja establits.   
L'acord, adoptat per majoria simple, tindrà força obligatòria per a tots els col·legiats, fins i tot, els dissidents i els absents.   
Per al manteniment d'aquests serveis centralitzats, la Junta de Govern establirà derrames o taxes especials, obligatòries per a tots els col·legiats que utilitzen els dits serveis, les partides dels quals hauran de consignar-se en els pressupostos anuals.   
La Junta de Govern, mitjançant un acord pres per les dues terceres parts dels seus membres, podrà suspendre la prestació de qualsevol servei centralitzat, quan, segons la seua opinió, les circumstàncies i la urgència ho requerisquen, per al millor desenvolupament dels drets col·legials, i en retrà compte a la Junta General Extraordinària, que haurà de convocar, al més prompte possible, per a la seua ratificació, si fa al cas.   
CAPÍTOL VII  
DELS EMPLEATS DEL COL·LEGI   
Article 86. La Junta de Govern, segons les necessitats del servei, determinarà i designarà el nombre d'empleats administratius i subalterns del Col·legi, així com la distribució del treball, horari, sous, ascensos i gratificacions, subjectes als drets i obligacions assenyalats en les disposicions laborals d'aplicació. L'esmentada facultat es delegarà en el president.   
Al secretari del Col·legi, per ostentar la direcció de personal, li incumbeix l'organització i direcció de les oficines, i amb aquesta finalitat proposarà, en cada cas, a la Junta de Govern, les atribucions i funcions a exercir pels empleats del Col·legi, per a la millor prestació dels serveis encomanats, i podrà delegar, per a les les dites funcions, un secretari tècnic.   
TÍTOL QUART   
DE LA RESPONSABILITAT DISCIPLINÀRIA   
DELS COL·LEGIATS   
CAPÍTOL I   
DE LES FACULTATS DISCIPLINÀRIES   
Article 87. Amb independència de la responsabilitat civil, penal o d'un altre orde, en què puguen incórrer els gestors administratius, aquests estan subjectes a responsabilitat disciplinària, en el cas que contravinguen els seus deures professionals.   
Les accions disciplinàries, es faran constar en el seu expedient personal. On es farà constar també, quan la Junta de Govern ho considere pertinent, aquelles infraccions als drets corporatius que hagueren donat lloc a procediments judicials.   
Article 88. El president, i la seua Junta de Govern, tenen competència per a l'exercici de la jurisdicció disciplinària, dins de l'àmbit territorial del Col·legi, amb subjecció a les normes següents:   
a) La correcció disciplinària es concretarà a les infraccions dels deures professionals o normes ètiques de conducta professional.   
b) La correcció es formalitzarà en el si d'un expedient disciplinari, que haurà d'haver estat precedit d'un expedient informatiu.   
c) Les correccions a imposar seran les següents:   
1. Advertència per escrit.   
2. Reprensió privada.   
3. Multes de fins a 601 euros.   
4. Suspensió de l'exercici professional, per un termini no superior a dos anys.  
5. Expulsió del Col·legi.   
Article 89. En el supòsit que l'expedient disciplinari siga dirigit contra algun dels membres de la Junta de Govern, correspondrà la seua instrucció i resolució al Consell dels Col·legis Oficials de Gestors Administratius de la Comunitat Valenciana.   
Contra la Resolució que dicte el referit organisme, es podrà interposar recurs directament davant de la jurisdicció contenciosa administrativa, una vegada esgotats els recursos corporatius, que procediren.   
Article 90. Incorreran en responsabilitat disciplinària els membres dels òrgans col·legiats competents, per a exigir la responsabilitat disciplinària regulada en el present Estatut, quan toleren faltes greus de què es deriven danys per als ciutadans.   
CAPÍTOL II   
DEL PROCEDIMENT SANCIONADOR   
Secció 1ª. De les normes generals   
Article 91. No pot imposar-se cap sanció col·legial sense la instrucció prèvia d'un expedient disciplinari de naturalesa contradictòria, que garantisca el dret de defensa de l'interessat.   
Article 92. Després de l'expedient informatiu adient, iniciat d'ofici o en virtut de denúncia ratificada, i a proposta de la Comissió de Justícia, la Junta de Govern aprovarà, si fa al cas, la incoació d'un expedient disciplinari, i designarà la Comissió Instructora, formada per un instructor i un secretari, designats pel president d'entre els membres de la Junta de Govern, que actuarà per mandat de la Junta de Govern, i quedarà encarregada de redactar el plec de càrrecs i de la investigació d'aquest, conclosa la qual, proposarà a l'aprovació de la Junta de Govern, la sanció corresponent o el sobreseïment.  
Article 93. En l'expedient disciplinari, es respectaran els principis generals de legalitat, irretroactivitat, tipicitat, responsabilitat, proporcionalitat, prescripció, contradicció i igualtat, presumpció d'innocència, i en tot cas, els establits en el títol IX de la Llei 30/1992, de 26 de novembre, i del Reglament de Procediment de la Potestat Sancionadora, aprovant pel Reial Decret 1398/1993, de 4 d'agost, i disposicions complementàries.   
Els expedients disciplinaris seran numerats correlativament i anotats en un llibre de registre, que portarà la Comissió de Justícia del Col·legi.   
No es consideraran denúncies els escrits anònims, que seran rebutjats sense atorgar-los bel·ligerància.   
Article 94. Els expedients informatius tindran una duració màxima de dos mesos i de tres els disciplinaris, prorrogables per un altre període igual, en casos excepcionals i de força major.   
Article 95. L'obertura de l'expedient disciplinari, així com la designació de la Comissió Instructora, es notificarà en els cinc dies següents a l'expedientat, per tal que en el termini de cinc dies puga fer ús del dret de recusació, per mitjà d'un escrit fonamentat, que, després de les comprovacions que es consideren oportunes, serà resolt en els tres dies següents per la Junta de Govern, a través del seu president, sense ulterior recurs i en votació secreta.   
Article 96. Són causes de recusació:   
Dels membres de la Junta de Govern i de la Comissió Instructora: tindre algun interés directe o indirecte en els fets investigats, en els termes establits en l'article 28.2, de la Llei de RJAPDPAC.   
La no-abstenció dels membres de la Junta de Govern o l'acceptació del càrrec pels membres de la Comissió Instructora, en l'expedient en què no hagueren d'actuar, facultarà l'expedientat per a plantejar la recusació.   
Article 97. Passats els cinc dies sense que l'expedientat haguera formulat recusació, o després de ser resolta aquesta, en els tres dies següents li serà notificat a l'expedientat el plec de càrrecs.   
En els deu dies següents, l'expedientat podrà produir un escrit de descàrrec i proposició de prova, que serà practicada a costa seua, en els deu dies següents, en el seu període ordinari, i podrà ser ampliat en cinc dies més, com a període extraordinari. La Comissió Instructora podrà proposar, per a millor proveir, i amb suspensió del termini per a resoldre, totes les diligències probatòries que considere del cas.   
Conclòs el període probatori, es posarà l'expedient de manifest a l'expedientat, per cinc dies, a les oficines col·legials, conclosos els quals en tindrà quinze per a fer al·legacions.   
En els deu dies següents, l'instructor elevarà a la Junta de Govern la pertinent proposta de sanció o arxiu, que haurà de ser resolta per la Junta de Govern en la primera sessió ordinària, que a partir d'aqueix moment se celebre.   
La votació de la Junta de Govern serà secreta, i necessitarà el quòrum de tres quartes parts dels seus membres, en què hauran d'abstindre's els components de la Comissió Instructora i aquells en què concórreguen causes d'abstenció, segons el que disposa el paràgraf primer de l'article 96.   
En els cinc dies següents serà notificada la resolució recaiguda a l'expedientat, a què cabran, en cas de ser-li adversa la resolució, els remeis que s'estableixen en l'article 15 dels presents Estatuts.   
Una vegada ferma la resolució, la Junta de Govern procedirà a la seua execució, i remetrà testimoni de la resolució al Consell Autonòmic, si estiguera constituït o, si fa al cas, al Consell General, i anotarà la sanció imposada en l'expedient personal del sancionat.   
Els terminis seran computats per dies hàbils, i les notificacions efectuades en el domicili professional de l'expedientat, en el supòsit en què es trobara tancat i no fóra possible localitzar-lo al seu domicili. Les notificacions preceptives s'efectuaran mitjançant anunci inserit en el Diari Oficial de la Comunitat Valenciana i al tauler d'anuncis del Col·legi.   
Article 98. Per al tràmit i la resolució d'expedients disciplinaris, en allò no previst per aquest Estatut, regirà supletòriament el que dispose l'Estatut Orgànic de la Professió; la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú; la Llei 2/1974, de 13 de febrer, de Col·legis Professionals i la Llei 6/1997, de 4 de desembre, de Consells i Col·legis Professionals de la Comunitat Valenciana.   
CAPÍTOL III   
DE LES FALTES I SANCIONS DELS COL·LEGIATS   
Article 99. Les faltes comeses pels col·legiats, en l'exercici de les seues funcions professionals, es classifiquen en molt greus, greus i lleus.   
Article 100. Són infraccions molt greus:   
a) La protecció a l'intrusisme.   
b) La falta de probitat.   
c) L'exercici no personal de la professió.   
d) La negligència professional greu, quan cause perjudici al client.   
e) Trencar el secret professional.   
f) Desatendre les càrregues econòmiques col·legials, en els termes de l'article 14 dels presents Estatuts.   
g) El mal ús del segell professional, de la facultat de reconeixement de signatura o del dret de confrontació i certificació de determinats documents oficials atorgats al gestor administratiu, així com del document denominat justificant professional.   
h) La reincidència en faltes greus.   
Article 101. Són infraccions greus:   
a) Defraudar la confiança depositada en el gestor, cause o no perjudici al seu client.   
b) Percebre o intentar percebre honoraris indeguts.   
c) L'ús de propaganda i denominacions prohibides.   
d) Actuar professionalment, sense obtindre la vènia del col·legiat que el va precedir en l'encàrrec professional.   
e) La mala conducta que desprestigie la professió.   
f) L'exercici professional sense estar col·legiat, encara que estiga donat d'alta a efectes fiscals.   
g) Realitzar gestions professionals esporàdiques o permanents, fora de l'àmbit territorial del seu col·legi professional, sense les preceptives notificacions, i sense complir amb els altres requisits exigits per a això.   
h) Exercir la professió estant col·legiat, però sense haver-se donat d'alta en el cens tributari corresponent.   
i) L'exercici professional a través de formes associades, sense subjectar-se al que estableixen els presents Estatuts.   
j) Inexactitud intencionada en les dades consignades en la sol·licitud de col·legiació i canvis de domicili, obertura de sucursals, inscripció en el Registre de Societats Professionals, així com els documents presentats en les referides sol·licituds.   
k) La competència deslleial.   
l) Els actes enumerats en l'article precedent, quan no tingueren entitat suficient per a ser considerats molt greus.   
m) La reincidència en faltes lleus.   
Article 102. Són infraccions lleus:   
a) La falta de respecte als membres de la Junta de Govern en l'exercici de les seues funcions, quan no constituïsca falta greu.   
b) La negligència i incompliment de les normes estatutàries.   
c) Les infraccions lleus dels deures professionals.   
d) Els actes enumerats en l'article precedent, quan no tingueren entitat suficient per a ser considerats greus.   
Article 103. Les sancions i correccions disciplinàries que poden imposar-se són:   
1. Per faltes lleus:   
a) Advertència per ofici.   
b) Reprensió privada.   
c) Multa de 6 a 60 euros, segons l'entitat dels fets.   
2. Per faltes greus:   
a) Multa de 61 a 300 euros, segons l'entitat dels fets.   
b) Suspensió de l'exercici professional, per temps no superior a un any.   
3. Per faltes molt greus:   
a) Multa de 301 a 600 euros, segons l'entitat dels fets.   
b) Suspensió de l'exercici professional, per temps d'un a dos anys.   
c) Expulsió del Col·legi.   
Article 104. Les faltes determinants, de sanció disciplinària corporativa, prescriuran, si són lleus, als sis mesos i si foren greus, als dos anys, i si foren molt greus, als tres anys. El còmput es realitzarà des de la data que els fets es van produir.   
Respecte a la prescripció i la regulació de la seua interrupció, caldrà ajustar-se al que estableix l'article 132 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Article 105. Les sancions que s'imposen de suspensió professional i expulsió del Col·legi, no afectaran els drets adquirits com a mutualista.   
Article 106. S'apreciarà la reincidència:   
1. Als efectes de l'article 100.h), quan els gestors administratius, dins del termini de dos anys, incorregueren per segona vegada en falta greu de la mateixa classe, o per tercera en qualsevol falta greu, encara que no fóra de la mateixa classe.   
2. Als efectes de l'article 100.m), dins del termini de dos anys, s'incorreguera per segona vegada en falta lleu de la mateixa classe, o per tercera, en qualsevol falta lleu, encara que no fóra de la mateixa classe.   
Transcorregut aquest termini, i després de la sanció d'una falta, les noves que es cometen iniciaran nou còmput per a apreciar la reincidència.   
Article 107. S'entendrà que hi ha protecció a l'intrusisme quan s'exercira la professió a través de persona interposada. Es presumirà aquesta situació quan, de forma notòria, el gestor no atenga el seu despatx professional.   
Article 108. Els membres de la Junta de Govern podran ser sancionats amb la destitució, per incompliment dels deures que reglamentàriament els corresponguen.   
Article 109. Els col·legiats sancionats podran sol·licitar la seua rehabilitació, amb la consegüent cancel·lació de la nota en el seu expedient personal, en els terminis següents, comptadors des del compliment de la sanció:   
a) Si fóra per falta lleu, als sis mesos.   
b) Si fóra per falta greu, als dos anys.   
c) Si fóra per falta molt greu, als tres anys.   
d) Si haguera consistit en expulsió, el termini serà de cinc anys.   
La rehabilitació serà sol·licitada a la Junta de Govern del Col·legi, i en el supòsit d'expulsió hi caldrà aportar proves de la rectificació de conducta, que seran valorades ponderadament per la Junta de Govern. La resolució de la rehabilitació es produirà en el termini de tres mesos, contra la qual cabran els recursos establits en l'article 15.   
La Junta de Govern remetrà al Consell Autonòmic, qui al seu torn ho comunicarà al Consell General, les resolucions dels expedients de rehabilitació que conega.   
TÍTOL CINQUÉ   
DE LA SUSPENSIÓ PROVISIONAL   
DE L'EXERCICI DE LA PROFESSIÓ   
Article 110. La Junta de Govern podrà acordar, com a mesura cautelar, la suspensió provisional de l'exercici professional, per un termini màxim de sis mesos, a aquells col·legiats que se'ls instruïsca expedient disciplinari per fets que menyscaben el prestigi de la professió o que permeten suposar, fonamentadament, la possibilitat de perjudicis greus per als particulars que confien els seus interessos a l'expedientat.   
L'acord haurà de ser notificat a l'expedientat, qui podrà presentar al·legacions davant de la Junta de Govern, en el termini de vuit dies hàbils. L'acord de suspensió serà executiu en el moment en què siga ratificat, si és procedent, pel Consell dels Col·legis de Gestors Administratius de la Comunitat Valenciana, al qual serà remesa una còpia autèntica pel secretari del Col·legi dels documents i de les diligències efectuades, en el termini de trenta dies, comptadors des de la data en què s'hagueren rebut les al·legacions de l'expedientat, o d'haver expirat el termini per a formular-les, La ratificació haurà de produir-la el Consell Autonòmic, si fa al cas, en el termini de cinc dies.   
Per a la seua validesa, l'acord de suspensió provisional haurà de ser adoptat per la Junta de Govern en votació secreta i amb els mateixos requisits establits per als supòsits d'expulsió.   
TÍTOL SISÉ   
DEL CONSELL GENERAL   
Article 111. El Consell General de Gestors Administratius d'Espanya, és l'òrgan representatiu de la professió en l'àmbit estatal i internacional, encarregat de coordinar la política i accions desenvolupades pel Consell dels Col·legis de les Comunitats Autònomes i col·legis de Gestors Administratius.   
Article 112. Es troba integrat pels presidents dels col·legis de Gestors Administratius d'Espanya, i seran regits pel que estableix l'Estatut Orgànic de la Professió i pel seu Reglament.   
Article 113. Entre les funcions que té encomanades figuren la de:   
a) Servir de via de relació amb l'administració general de l'Estat, a través del Ministeri a què està adscrita la professió.   
b) Dirimir els conflictes que puguen suscitar-se entre els distints col·legis, quan afecten més d'una comunitat autònoma.   
c) Coordinar les polítiques i accions desenvolupades pels consells dels col·legis de les comunitats autònomes, per a la qual cosa se l'haurà d'informar de tots els acords que afecten la professió a nivell estatal.   
d) Exercir les funcions disciplinàries respecte als membres del Consell Autonòmic.   
e) Resoldre els recursos corporatius, presentats per actes dels consells autonòmics.   
f) Fixar l'import de la pòlissa de responsabilitat civil.   
TÍTOL SETÉ   
DEL CONSELL DELS COL·LEGIS OFICIALS DE GESTORS ADMINISTRATIUS DE LA COMUNITAT VALENCIANA   
Article 114. L'Il·lustre Col·legi Oficial de Gestors Administratius d'Alacant, queda enquadrat dins del Consell dels Il·lustres Col·legis Oficials de Gestors Administratius de la Comunitat Valenciana, que és regit pels seus Estatuts.   
Article 115. El Consell Autonòmic integra, en el seu si, els col·legis oficials de la Comunitat Valenciana, és a dir, els col·legis d'Alacant i València, i serà el seu òrgan superior, representatiu i executiu, i tindrà la intervenció que estableixen la Llei de Consells i Col·legis Professionals de la Comunitat Valenciana, els seus Estatuts, així com l'Estatut del Col·legi.   
TÍTOL VUITÉ   
DE LA UNIÓ PROFESSIONAL   
Article 116. Per tal de coordinar les actuacions en temes d'interés comú de les professions titulades i col·legiades, de la província d'Alacant, i per a defensar els valors característics d'aquelles, promoure el seu perfeccionament i la seua desinteressada orientació social, es va crear la Unió Professional d'Alacant, a què es troba incorporada el Col·legi d'Alacant, i és regida, a aquests exclusius efectes, pels Estatuts vigents.   
TÍTOL NOVÉ   
DE LES RECOMPENSES I HONORS   
Article 117. La Junta de Govern del Col·legi d'Alacant, després de la tramitació de l'expedient adient, i després de donar coneixement al Consell Autonòmic, podrà concedir distincions honorífiques de forma graciable i discrecional, per a recompensar els serveis rellevants i els mèrits especials contrets en pro de la professió de gestor administratiu, per qualsevol ens, organisme, autoritat, col·legiat i persones alienes a la professió.   
Article 118. Les distincions seran les següents:   
a) President d'honor. Aquesta distinció podrà atorgar-se a autoritats, personalitats o qualssevol persones que hagen prestat a la professió serveis de gran rellevància o transcendència, així com als expresidents del Col·legi.   
b) Col·legiat d'honor. Aquesta distinció podrà recaure en qualssevol dels mencionats anteriorment, excepte expresidents del Col·legi, i a més en els col·legiats en general i persones alienes a la professió de gestor administratiu.   
Article 119. La recompensa de president d'honor es distingirà amb la medalla d'or, i la de col·legiat d'honor, amb la medalla de plata, i en l'anvers d'ambdós figurarà l'escut professional i el títol del Col·legi Oficial de Gestors Administratius d'Alacant, i figurarà, al seu revers, el nom de l'entitat o persona guardonada i la data de concessió de la distinció.   
A més, s'entregarà als guardonats un títol acreditatiu de la recompensa consistent en la transcripció de l'acta de la sessió en què es va acordar la concessió.   
Article 120. Les distincions seran de caràcter vitalici i s'inscriuran per orde cronològic en un llibre- registre d'honors, que portarà el Col·legi, amb una breu història dels mèrits que hagen donat lloc a la seua concessió.   
L'entrega de les distincions s'efectuarà amb la deguda solemnitat en l'acte i la data que assenyale la Junta de Govern.   
La titularitat d'un càrrec honorífic és compatible amb la de qualsevol altra situació activa en la Junta de Govern, les delegacions o les comissions col·legials, amb l'excepció assenyalada en l'art. 118.b).   
Els presidents d'honor que no siguen membres de la Junta de Govern podran assistir, si així ho sol·liciten, a les seues reunions amb veu, però sense vot. A més, els guardonats tindran dret a ocupar un lloc preferent en tots els actes oficials que efectue el Col·legi.   
Els presidents i vocals d'honor tindran dret a usar la medalla de cordó en els actes col·legials.   
Article 121. Per a la concessió de les distincions establides en l'article 118 caldrà l'acord, en votació secreta, de la Junta de Govern, amb el vot a favor de dos terços de tots els seus membres.   
Amb aquesta finalitat s'incoarà expedient contradictori, a proposta de deu col·legiats com a mínim, per mitjà d'un escrit degudament raonat dirigit al president del Col·legi.   
La proposta es publicarà en el tauler d'anuncis del Col·legi i de les seues delegacions i, per escrit, es comunicarà a tot el cens col·legial, i es fixarà un termini de trenta dies, per tal que es puguen formular les objeccions que es creguen oportunes.   
El tràmit de l'expedient contradictori no podrà excedir sis mesos i estarà a càrrec d'un instructor i un secretari, expressament designats per la Junta de Govern.   
Contra la resolució de la Junta de Govern no podrà interposar-se cap recurs.   
Article 122. Independentment de les distincions honorífiques regulades en l'art. 118 dels presents Estatuts, els col·legiats que arriben a 25, 40 i 50 anys de permanència en aquest Col·legi, amb exercici professional o sense ell, tindran dret automàticament a una recompensa especial, que consistirà en una placa commemorativa de la seua antiguitat col·legial, expedida pel Col·legi, i, a més, a una insígnia de la corporació col·legial que portarà gravats la data i el nom del gestor administratiu beneficiat, la qual serà de plata per als col·legiats amb 25 anys d'antiguitat; d'or, per als de 40, i de platí, per als de 50 anys.   
La Junta de Govern s'encarregarà de l'organització i entrega de les mencionades recompenses en un acte amb la deguda solemnitat.  
Article 123. A més de les distincions específiques en els articles precedents, s'institueix una condecoració honorífica denominada medalla al mèrit de la professió de gestor administratiu, que podrà atorgar, directament i discrecionalment, la Junta de Govern, sense necessitat d'incoar expedient contradictori, a totes aquelles autoritats, personalitats, ens, organismes, entitats o altres persones físiques o jurídiques, no gestors administratius que, segons l'opinió de la mateixa Junta, siguen considerats mereixedors de l'esmentada recompensa, amb motiu de la seua especial vinculació al Col·legi, o bé per raó de la seua elevada col·laboració amb la professió en general.   
La mencionada medalla serà de metall noble. Per a la seua concessió caldrà el vot secret a favor de dos terços dels membres de la Junta de Govern assistents a la reunió. La proposta haurà de figurar en l'orde del dia de la convocatòria.   
La concessió d'aquesta distinció s'inscriurà en el llibre-registre d'honors al qual es referix el paràgraf primer de l'article 120 dels presents Estatuts.   
TÍTOL DESÉ   
DE LA DISSOLUCIÓ DEL COL·LEGI   
Article 124. El Col·legi Oficial de Gestors Administratius d'Alacant podrà ser dissolt:   
a) Quan la liquidació dels seus pressupostos present un dèficit de més del 50 per 100 durant dos exercicis consecutius.   
b) Quan no puga complir, per raons econòmiques o d'una altra naturalesa, els fins de l'organització col·legial.   
La dissolució serà promoguda pel mateix Col·legi, a través del Consell dels Col·legis Oficials de Gestors Administratius de la Comunitat Valenciana, amb subjecció al que establix la vigent legislació de Col·legis Professionals, i s'haurà de procedir al traspàs dels col·legiats a la corporació que procedisca.   
Haurà de nomenar-se una comissió liquidadora, que actuarà sota el control del Consell dels Col·legis Oficials de Gestors Administratius de la Comunitat Valenciana, la qual determinarà a més la destinació o aplicació del patrimoni col·legial existent en la data de la dissolució.   
DISPOSICIÓ ADDICIONAL   
El Col·legi de Gestors Administratius d'Alacant, per mitjà de la seua Junta de Govern, dictarà les disposicions pertinents per al desplegament reglamentari del present Estatut,   
DISPOSICIONS TRANSITÒRIES  
Primera   
Les normes disciplinàries contingudes en el present Estatut no seran aplicables als expedients ja incoats, que seran regits per la regulació anterior.   
Segona   
Les societats professionals, actualment inscrites en el registre especial col·legial, disposaran del termini de cinc anys, comptat a partir de l'entrada en vigor del present Estatut, per a adaptar-se a la regulació establida en aquest.   
DISPOSICIÓ DEROGATÒRIA   
Queden derogades totes les disposicions que contingueren el Reglament de Règim Interior del Col·legi Oficial de Gestors Administratius d'Alacant, que s'oposara a allò que s'ha regulat en els presents Estatuts.   
DISPOSICIÓ FINAL   
Els presents Estatuts entraran en vigor l'endemà de la seua publicació en el Diari Oficial de la Comunitat Valenciana.